NAČELNIK KOMUNALNE POLICIJE U NIŠU MILAN ĐORĐEVIĆ:

Prvo usmeno upozoravamo, a onda sankcionišemo

*Imamo bazu podataka gde se vrši provera da li je prema licu već postupano, da li je već upozoreno za određeni prekršaj, kaže Đorđević

*Uvođenje video nadzora na određenim lokacijama radi povećanja efikasnosti službe, jedna je od planiranih aktivnosti za naredni period, dodaje on

Komunalna policija Grada Niša, u periodu od 1. januaara do 30. juna, bila je dosta aktivna na ternu.
Kako kaže načelnik Komunalna policije, Milan Đorđević, radilo se na sprečavanju i suzbijanju narušavanja komunalnog reda, u skladu sa odlukama Grada.
-Što se tiče stanice u Katićevoj 29, u periodu od 1. januara do 30. juna, bilo je 95 ličnih prijava građana koje su evidentirane i po kojima je postupano, 1998 telefonskih poziva građana, 38 imejl prijava građana, 156 pisanih prijava građana. Takođe, posetilo nas je 386 lica kojima su pružene dodatne informacije o predmetima ili načinu rešavanja problema koji imaju, a 256 imejl prijava prosleđeno je nadležnim organima. Kad je u pitanju stanica na Bulevaru Nemanjića 69, u istom periodu, bilo je 65 ličnih prijava građana koje su evidentirane i po kojima je postupano, 518 telefonskih poziva građana, 27 imejl prijava građana, 25 pisanih prijave građana. Posetilo nas je 215 lica kojima su pružene dodatne informacije o predmetima ili načinu rešavanja problema koji imaju, a 110 imejl prijava prosleđeno je nadležnim organima, kaže Đorđević.
Komunalna policija pružala je i pomoć organima Grada.
-Asistirali smo kontrolorima Direkcije za javni prevoz, a postupano je i po njihovom pozivu. Ukupno je bilo 238 asistencija. Takođe, asistrali smo i Inspekciji rada u smislu kontrole prijave radnika u ugostiteljskim objektima i na pružanju usluge auto taksi prevoza putnika na teritoriji Grada Niša. Asistencije i zajedničke akcije sa JKP “Medianom” organizovane su u smislu kontrole posedovanja TVL, uklanjanja komunalnog i drugog otpada, zbrinjavanja pasa lutalica, čišćenja javnih površina. Imali smo i akcije u smislu kontrole zauzeća javnih površina, vanpijačne prodaje, kontrole deponovanja komunalnog otpada, postupanja po zahtevima komunalnih inspektora. Tu je bilo 26 zahteva za asistenciju. U toku godine su pružane asistencije i mnogim drugim preduzećima i službama, između ostalog JKP” Objedinjena naplata”, Toplani, Saobraćajnoj inspekciji. Tu je bilo šest zahteva za asistenciju, objašnjava Đorđević.
Neki predmeti su prosleđeni na dalju nadležnost i rešavanje.
-Komunalnoj inspekciji gradskih opština prosleđen je 51 predmet, Direkciji za izgradnju Grada Niša pet predmeta, Saobraćajnoj inspekciji pet predmeta, Građevinskoj inspekciji pet predmeta, Poreskoj upravi jedan predmet, Inspekciji životne sredine jedan predmet, Inspekciji za puteve jedan predmet, Turističkoj inspekciji jedan predmet, Veterinarskoj inspekciji jedan predmet i Pravobranilaštvu jedan predmet. Što se tiče obaveštenja, MUP-u u Nišu poslato je 61, a strankama 30, kaže prvi čovek niške Komunalne policije.
Zadaci su višestruki.
-Kontrola izvođenja domaćih ljubimaca u parku za pse, konstantna kontrola izvođenja domaćih ljubimaca u parku za pse koji se nalazi u parku Čair, kontrola izvođenja domaćih ljubimaca u blizini predškolskih i školskih ustanova u smislu bezbednosti najmlađih sugrađana, kao i higijene. Dalje, tu je i zajedničko postupanje sa Udruženjem „Zooplanet“ u smislu zbrinjavanja raznih vrsta životinja, zmija, pasa, konja. Komunalni policajci na mestu angažovanja prisutni su u smislu bezbednosti drugih građana prilikom intervencije zbrinjavanja. Celodnevnim prisustvom patrolnih policajaca u Obrenovićevoj ulici, na Trgovima i pijacama uspostavljen je komunalni red, ističe Đorđević.
Kako on kaže, akcenat je pre svega-preventiva.
-Pokusavamo da svaki predmet rešimo upozorenjem i usmenim naređenjem o modelu odnosno načinu ponašanja, a lica se sankcionišu tek u ponovljenim prekršajima. Imamo bazu podataka gde se vrši provera da li je prema licu već postupano, da li je već upozoreno za određeni prekršaj. Pokušavamo da ostvarimo što bolju saradnju sa građanima, osluškujemo njihove prijave i probleme. Deo aktivnosti planiramo zavisno od toga šta se prijavljuje, a ostalo radimo u skladu sa planom rada Komunalne policije za tekuću godinu.  Planirane aktivnosti su uvođenje video nadzora na određenim lokacijama radi povećanja efikasnosti službe. Plan je i da jednom nedeljno sprovodimo akcije na temu: javna higijena, parkiranje na taktilnim stazama, vizuelna kontrola ispravnosti gradskog prevoza, zaključuje načelnik Komunalne policije u Nišu Milan Đorđević.

LEG:POKUŠAVAMO DA OSTVARIMO ŠTO BOLJU SARADNJU SA GRAĐANIMA:Milan Đorđević
LEG:Proverava se svaki poziv građana
LEG:Komunalni red mora da se poštuje
LEG:I video nadzor u službi efikasnosti

(Projekat “Nišlije se uključuju u odlučivanje” sufinansiran iz budžeta grada Niša)